Maulana Muhammad Asri Yusoff

Maulana (Dr.) Muhammad Asri bin Muhammad Yusoff juga dikenali sebagai Maulana Asri ialah seorang ilmuan Islam, pendakwah, dan penulis prolifik yang berasal dari Malaysia. Beliau dikenali sebagai ilmuan di dalam disiplin hadis, aqidah, sirah, tafsir Al-Quran, dan bahasa. Beliau juga merupakan pengasas dan penaung kepada Pusat Pengajian Al-Quran, Darul Kautsar (PPADK).

 Biodata 
Maulana Asri dilahirkan pada 12 Julai 1958 di Kampung Bukit Abal, Pasir Puteh, Kelantan. Beliau mendapat pendidikan awal di Sekolah Kebangsaan Bukit Abal, Pasir Puteh, Kelantan. Pada tahun 1967, beliau telah merantau ke India ketika berusia 10 tahun untuk mengikuti pengajian Al-Quran selama 2 tahun di Darul Uloom, Deoband.

Pada tahun 1969, Maulana Asri telah pulang ke Malaysia untuk meneruskan pengajiannya di Madrasah Ad-Diniah Al-Bakriyyah, Pasir Tumboh, Kelantan. Kemudian Maulana Asri kembali ke India pada tahun 1977 untuk menyambung pembelajarannya di dalam Bahasa Arab dan pengajian Islam di Darul Uloom Nadwatul Ulama, Lucknow, India selama 5 tahun.

Kemudian Maulana Asri meneruskan pengajian daurah hadis di Jamiah al-Ulum al-Islamiah, Karachi, Pakistan dari 1984 hingga 1985. Dalam proses pembelajarannya di India dan Pakistan, Maulana Asri berjaya  menguasai bahasa Arab, Urdu, Parsi, Hindi, Sanskrit dan Inggeris.

 Darul Kautsar 
Selepas kembali ke Malaysia, Maulana Asri telah mengasaskan Pusat Pengajian Al-Qur'an Darul Kautsar (PPADK) atau dikenali sebagai Pondok  Darul Kautsar di Kelantan pada tahun 1986. Darul Kautsar merupakan institusi pengajian menghafaz al-Quran serta pengajian ilmu-ilmu Islam dan bahasa Arab yang berlandaskan kepada penekanan pengajian serta pengamalan al-Quran dan sunnah di dalam kehidupan seharian. Kemuncak silibus pengajian kitab adalah Dauratul Hadis. Darul Kautsar memainkan peranan membimbing generasi Islam ke arah menjadi insan yang berilmu serta beramal berdasarkan galian dan sumber-sumber yang tulen dan sahih

Maulana Asri juga memainkan peranan sebagai tenaga pengajar utama di Darul Kautsar, beliau bertanggungjawab untuk mengajar beberapa kitab hadis seperti Sahih Bukhari, Jami' Al-Tirmidzi dan Muwatta Imam Malik kepada pelajar-pelajarnya. Kini Maulana Asri bertanggungjawab sebagai Penaung di Darul Kautsar.

 Kerjaya dan Sumbangan 
Maulana Asri dikenali sebagai ilmuan dalam bidang hadis dan juga aktif dalam aktiviti dakwah dengan menyampaikan kuliah dan kelas-kelas pengajian Islam khususnya dalam bidang hadis di seluruh Malaysia sejak 1980-an hingga kini. Berikut adalah antara kuliah-kuliah yang disampaikan oleh beliau:

 Syarah Sahih Bukhari
 Syarah Sahih Muslim
 Syarah Sunan Abi Daud
 Syarah Jami' Al-Tirmidzi
 Syarah Misykat al-Masabih
 Syarah Maqalat al-Islamiyyin
 99 Usul Dirayah Mengesan Hadis Palsu dan Dhaif
 Tafsir Al-Quran

 Penulisan dan Karya 
Beliau seorang penulis prolifik yang telah menghasilkan banyak buku dalam bidang hadis, akidah dan bahasa. Antara karya-karya beliau termasuk:

 Bahaya Syiah Kepada Akidah, Syariah, Akhlak Ummah dan Negara
 Syiah Rafidah, Di Antara Kecuaian Ulama' dan Kebinggungan Ummah
 Pengaruh Syi'ah Dalam Tasawuf dan Tariqat, Pustaka Bisyarah (2007)
 Kamus Tematik al-Kautsar (Melayu-Arab-Urdu)
 Sayyidina Mu'awiyah Khalifah Rashid Yang Teraniaya
 Anak Cucu Nabi SAW Yang Dilupakan
 Kamus Hindi (Sanskrit) - Melayu
 Ibnu Ishaq: Peranannya Dalam Penyebaran Fahaman Syi'ah di Kalangan Ummah
 Terjermahan Pedoman Homeopati, Pustaka Bisyarah
 Terjemahan Syeikh Muhammad Bin 'Abdil Wahhab: Pada Pandangan Ulama'-Ulama' Penegak Kebenaran di Benua Kecil India, Pustaka Bisyarah
 Fiqh Sayyidina Umar r.a
 Siri Pemurnian Sejarah Awal Islam 1: Umar Al-Khattab Disanjung atau Dihina, Pustaka Bisyarah.
 Siri Pemurnian Sejarah Awal Islam 2. Pustaka Bisyarah.
 Siri Pemurnian Sejarah Awal Islam 3. Pustaka Bisyarah.
 Teguran Suci dan Jujur Terhadap Umat Mengenai Sirah. PTS Publishing House (2022)
 Teguran Suci dan Jujur Terhadap Umat Mengenai Hadith. PTS Publishing House (2022)
 Teguran Suci dan Jujur Terhadap Umat Mengenai Akidah. PTS Publishing House (2022)
 Kesudahan yang Baik Hanya Bagi yang Bertaqwa. PTS Publishing House (2023)
 Shahih al-Bukhari Bersama Terjemahan dan Ulasan Maulana Muhammad Asri Yusoff Jilid 1, Pustaka Bisyarah (2022)
 Sebaik-baik Pemandu bagi Bahasa Urdu, Pustaka Bisyarah
 99 Usul Dirayat Hadits: Satu Panduan Mudah Untuk Mengesan Hadits-Hadits Dhai'if dan Maudhu' (Jilid 1). Pustaka Bisyarah

 Anugerah dan Pengiktirafan 
Maulana Asri adalah salah seorang daripada ulama yang dihormati di Malaysia dan sering dijemput sebagai sumber rujuk dan membentangkan kertas kerja tentang isu-isu berkaitan hadis, sirah dan bahaya aqidah Syi'ah.

Pada tahun 2023, Maulana Asri telah dianugerahkan Ijazah Kehormat Doktor Hadis di dalam Istiadat Konvokesyen Kolej Universiti Islam Perlis (KUIPs) Kali Ke-6 yang disempurnakan oleh Raja Muda Perlis, Tuanku Syed Faizuddin Putra Tuanku Syed Sirajuddin Jamalullail merangkap Tuanku Canselor KUIPs. Penganugerahan ini bertujuan untuk mengiktiraf jasa dan sumbangan Maulana Asri di dalam bidang hadis.

 Rujukan 

Kategori:Tokoh agama Islam di Malaysia
Kategori:Muslim Malaysia
Kategori:Orang hidup